10 desember í 1948 samtyktu Sameindu tjóðir Heimsyvirlýsingina um mannarættindi. Eisini í Føroyum verður hesin dagur nýttur at minna okkum á støðuna hjá fólki um allan heim, sum á ymsan hátt eru merkt av kríggi og vantandi rættindum. Á 60 ára degnum kemur út myndabók um mannarættindi í myndum, sum er ætlað børnum. Allar tær 30 greinirnar í heimsyvirlýsingini verða lýstar í myndum. Eisini hevur Mentamálaráðið gjørt av at geva øllum fólkaskúlum eintøk av bókini fyri at kunna allar næmingar um, at heimsyvirlýsingin um mannarættindi fevnir um okkum øll, hvar vit enn búgva, og hvørji vit eru. Hetta eru rættindi, sum vit eiga og sum ongin hevur loyvi at taka frá okkum.